Gusaba Umugeni

**Gusaba umugeni** ni umwe mu mihango ikomeye cyane mu muco nyarwanda uba mbere y’ubukwe bwo mw'idini cyangwa itorero. Ni umuhango aho umuryango w’umusore ujya gusaba umukobwa mu muryango we, bakaganira ku mubano w’abana babo no ku bijyanye n’ubukwe.

## Ibikorwa bibanziriza gusaba umugeni

### Gutegura gusaba
Umusore abanza kubwira ababyeyi be ko ashaka kurongora cyangwa gushaka umugore. Umuryango w’umusore uhitamo abavugizi cyangwa abakuru bu muryango aribo bakunze kwitwa abasaza (abantu bavuga mu muhango), ubundi bakamenyesha umuryango w’umukobwa umunsi bazaziraho gusaba.

### Kugera mu rugo rw’umukobwa no gutangira umuhango wo gusaba umugeni
Umuryango w’umusore ugera mu rugo rw’umukobwa witwaje impano arizo zizwi nkibisabishwa akenshi haba harimo ibiseke birimo ibiribwa, inkangara irimo inzoga ya kinyarwanda isaba umugeni, ibyo kunywa, amasuka abiri(2) harimo isuka na majagu, akananjoro kahira ubwatsi nikibumbiro n’ibindi.Abavugizi b’impande zombi batangira ikiganiro mu mvugo y’umuco harimo ibiganiro,imivugo n’amagambo yo kwubahana.

## Ikiganiro cyo gusaba
**Ikiganiro cyo gusaba** ni igice cy’ingenzi cyane mu muhango wo gusaba umugeni. Aha ni ho abakuru b'imiryango yombi bagirana ibiganiro byubaha, bakoresheje amagambo y’umuco, imigani, n’imvugo irimo ubwitonzi.

### 1. Gutangira ikiganiro
Iyo abashyitsi bageze mu rugo rwiwabo w’umukobwa babanza kubaramutsa no kubakira neza. Abavugizi cyangwa abakuru bumuryango w’umukobwa babaza abashyitsi bati:*“Mwadusuye muturutse he? Ni iki kibazanye?”,* Ibi ntibabazwa mu buryo busanzwe gusa, ahubwo babivuga mu mvugo y’umuco yuje ikinyabupfura.

### 2. Gusobanura impamvu yabazanye
Abavugizi b’umusore ni bo batangira gusobanura impamvu yabazanye.Akenshi bavuga mu buryo bw’ikinyabupfura bavuga ko baje gushaka ururabo cyangwa umutako uri muri urwo rugo mbese bazimiza ariko bashaka kuvuga ko bashaka umukobwa muri urwo rugo. Ntibavuga izina ry’umukobwa ako kanya, babanza gukoresha amagambo azimije.

Urugero rw’amagambo bashobora kuvuga harimo naya“Twumvise ko muri uru rugo hari ururabo rwiza cyane twifuza ko rwazaba mu rugo rwacu, ni yo mpamvu twaje gusaba.” ubundi uko ikiganiro kienga gikura bakaza kwerura bavuga ko basaba umugeni.

### 3. Ibibazo biva ku ruhande rw’umukobwa
Abavugizi b’umukobwa ntibahita bemera. Babanza kubaza ibibazo nka:uwo musore musabira ni nde?,akomoka he?, afite iyihe myitwarire? ese ashobora kwita ku mukobwa wacu neza? Ibi bikorwa mu mvugo itaziguye cyane, ahubwo mu migani n’ibitekerezo by’umuco.

Iyo ikiganiro kimaze kugenda neza abavugizi b’umusore bavuga izina ry’umukobwa bashaka. Abavugizi b’umukobwa babaza mu rugo niba uwo mukobwa yemera uwo musore.Iyo yemeye, ikiganiro gikomeza neza.Nyuma y’ibiganiro impande zombi zemeranya ku mubano w’abana babo.Bashobora gutangira kuganira ku nkwano n’intambwe zizakurikiraho.Iyo byumvikanyweho neza, bavuga ko ubusabe bwemewe.

Ikiganiro cyo gusaba ni ingenzi cyane kuko kibumbatiye umuco w'ubwubahane hagati y’imiryango.Gishyira imbere ubushishozi n’imvugo y’umuco nyarwanda.Gihuza imiryango yombi mbere y’ubukwe.

## Inkwano

**Inkwano** ni kimwe mu bice by’ingenzi cyane mu muhango wo gusaba umugeni mu muco nyarwanda. Inkwano ni impano umuryango w’umusore uha umuryango w’umukobwa nk’ikimenyetso cy’icyubahiro n’ishimwe ku babyeyi bareze umukobwa. Mu muco nyarwanda wa kera, inkwano yatangwaga cyane cyane mu **nka**, kuko inka zari ikimenyetso cy’ubukire, icyubahiro n’umugisha mu muryango. Gutanga inkwano ntibyari kugura umukobwa, ahubwo byari uburyo bwo gushimira ababyeyi bamureze no kwerekana ko umusore n’umuryango we biteguye kubaka urugo rushingiye ku kubahana.

Iyo ikiganiro cyo gusaba kigenda neza kandi impande zombi zishimanye, abavugizi batangira kuganira ku bijyanye n’inkwano. Iki kiganiro gikorerwa mu bwitonzi no mu mvugo y’umuco, aho buri muryango agira uruhare mu kugena uko inkwano izatangwa. Abavugizi b’umuryango w’umukobwa bashobora kuvuga umubare w’inka wifuzwa, hanyuma abavugizi b’umusore bakagaragaza icyo bashoboye gutanga. Ibiganiro bigamije kugera ku bwumvikane bwubaka aho kuba impaka. Intego nyamukuru ni uko imiryango yombi yumvikana kandi igakomeza kugirana umubano mwiza.

Mu gihe cyo kuganira ku nkwano, hanemeranywa uburyo izatangwa n’igihe izatangwa. Mu muco nyarwanda wa kera, inkwano yashoboraga gutangwa yose icyarimwe cyangwa igatangwa mu byiciro bitewe n’ubushobozi bw’umuryango w’umusore. Hari igihe umuryango w’umukobwa wemereraga umusore gutanga igice cy’inkwano ku munsi runaka hanyuma ibisigaye bikazatangwa nyuma. Ibi byagaragazaga ubwumvikane n’ubufatanye hagati y’imiryango yombi. Muri iki gihe, nubwo inkwano ikiri igice cy’umuco, hari aho usanga inka zisimbuzwa amafaranga cyangwa ibindi bintu bitewe n’imibereho y’iki gihe.

## Amashakiro